Pranešimas žiniasklaidai

2025 m. balandžio 22 d.

**Kauno „Akropolio“ „Maximoje“ – išpardavimas: įvardijo, kam taikomos nuolaidos**

**Kauno „Akropolio“ „Maxima“ ruošiasi atnaujinimui – jau dabar šios „Maximos“ pirkėjai aktyviai naudojasi išpardavimo nuolaidomis prieš parduotuvei laikinai užveriant duris. Pirkėjams primenama, kad Kaune, adresu Karaliaus Mindaugo pr. 49, įsikūrusi lietuviško prekybos tinklo „Maxima“ trijų X parduotuvė atnaujinimui užsidarys balandžio 28 d. ir atsidarys rugpjūčio pabaigoje.**

Jau dabar šios trijų X „Maximos“ pirkėjai nuo 30 iki 70 proc. pigiau gali įsigyti drabužių ir avalynės prekių. O nuo šiandien, balandžio 22 d., į atnaujinimui uždaromą „Maximą“ užsukę pirkėjai galės perpus pigiau pasirūpinti pramoninėmis ir vaikų bei kūdikių prekėmis, išskyrus pradinio maitinimo kūdikių mišinius iki 6 mėn. ir specializuotus kūdikių mišinius.

Tuo tarpu nuo ketvirtadienio, balandžio 24 d., 30 proc. nuolaida bus suteikiama gausai bakalėjos kategorijos prekių – įvairioms kruopoms, miltams, saldumynams, vaisvandeniams, sultims, konservams, padažams, aliejui, kavai, arbatai ir t. t., taip pat augalams ir jų priežiūros prekėms, šaldytiems produktams ir gyvūnų prekėms.

„Savaitgalį šios „Maximos“ pirkėjai galės pasinaudoti 40 proc. nuolaida visam šviežiam maistui bei nealkoholiniam vynui, sidrui ir alui. Paskutinę parduotuvės darbo dieną prieš laikiną uždarymą, balandžio 27 d., pirkėjų lauks ir daugiau mažos kainos pasiūlymų“, – dalinasi „Maximos“ Komunikacijos ir korporatyvinių ryšių departamento direktorė Indrė Trakimaitė-Šeškuvienė.

**Kokie pokyčiai lauks Kauno „Akropolio“ „Maximos“?**

Atnaujinant Kaune, Karaliaus Mindaugo pr. 49, įsikūrusią „Maxima“ parduotuvę, kurios prekybinis plotas 4755 kv. m, didžiulis dėmesys bus skiriamas erdvių atšviežinimui – keisis prekių išdėliojimo logika, kurios dėka pirkėjams bus lengviau rasti aktualias prekes, platės praėjimai tarp prekių lentynų.

„Parduotuvėje atsiras naujausia temperatūrinė įranga, prasiplės maisto prekių asortimentas – pirkėjams galėsime pasiūlyti daugiau „Meistro kokybės“ kulinarijos ir konditerijos gaminių, tiek sufasuotų iš anksto, tiek ir sveriamų, gausės pieno, bakalėjos ir šviežios duonos, bandelių bei kitų kepinių pasirinkimas“, – esminius pokyčius vardija I. Trakimaitė-Šeškuvienė.

Pokyčiai numatomi ir kasose – po parduotuvės atnaujinimo šioje „Maxima“ parduotuvėje veiks 22 naujos kartos savitarnos kasos, 9 įprastos ir 4 „Scan&Go“, savarankiškos pirkinių skenavimo technologijos, kasos.

Kol parduotuvė bus laikinai uždaryta atnaujinimo darbams, „Maximos“ pirkėjai apsipirkti artimiausioje trijų X parduotuvėje Kaune galės adresu Savanorių pr. 225.

***Apie prekybos tinklą „Maxima“***

*Tradicinės lietuviško prekybos tinklo „Maxima“ stiprybės – mažos kainos ir platus pasirinkimas. Tinklą valdanti bendrovė „Maxima LT“ yra didžiausia lietuviško kapitalo įmonė, viena didžiausių mokesčių mokėtojų bei didžiausia darbo vietų kūrėja šalyje. Šiuo metu Lietuvoje veikia arti pustrečio šimto „Maxima“ parduotuvių, kuriose dirba apie 11 tūkst. darbuotojų ir kasdien apsilanko daugiau nei 400 tūkst. klientų.*

**Daugiau informacijos**:

El. paštas komunikacija@maxima.lt